פסקל מרטינו-לגארד

פסקל מרטינו-לגארד (בצרפתית: Pascal Martinot-Lagarde; נולד ב-22 בספטמבר 1991) הוא אתלט צרפתי, זןכה מדליית ארד באליפות העולם (דוחה 2019), אלוף אירופה (ברלין 2018), מקום רביעי במשחקים האולימפיים (ריו דה ז'ניירו 2016) ושיאן צרפת בריצת 110 מטר משוכות. 3 פעמים סגן אלוף העולם באולם (סופוט 2014, פורטלנד 2016 ובלגרד 2022) ואלוף אירופה באולם (פראג 2015) בריצת 60 מטר משוכות. מרטינו-לגארד נולד וגדל בסן-מור-דה-פוסה, פרוור דרומית מזרחית לפריז (11.7 ק"מ ממרכז פריז). בן לאב צרפתי ולאם מחוף השנהב. אחיו הגדול, תומאס (אנ'), אף הוא אתלט מצטיין בריצת משוכות, מקום שביעי באליפות עולם (מוסקבה 2013). באליפות העולם עד גיל 20 שנערכה במונקטון, קנדה בשנת 2010 זכה מרטינו-לגארד במדליית זהב בריצת 110 מטר משוכות בתוצאה של 13.52 שניות. באליפות העולם באולם שנערכה באיסטנבול, טורקיה במרץ 2012 זכה מרטינו-לגארד במדליית ארד בריצת 60 מטר משוכות בשיא אישי חדש של 7.53 שניות, אחרי ארייס מריט מארצות הברית (7.44 שניות) וליו שיאנג מסין (7.49 שניות). באליפות אירופה באולם שנערכה בגטבורג שוודיה במרץ 2013 הוא זכה במדליית ארד בריצת 60 מטר משוכות בתוצאה של 7.53 שניות, אחרי סרגיי שובנקוב מרוסיה (7.49 שניות) ופאולו דל מולין מאיטליה (7.51 שניות) באליפות העולם שנערכה במוסקבה, רוסיה באוגוסט אותה שנה הוא סיים במקום 22 בריצת 110 מטר משוכות בתוצאה של 13.63 שניות. אחיו תומאס, סיים במקום שביעי בריצה זו. בתחרות שנערכה באולם במונדוויל, צרפת ב-1 בפברואר 2014 קבע מרטינו-לגארד בריצת 60 מטר משוכות שיא אישי חדש של 7.45 שניות (השיא הנוכחי, 2019). באליפות העולם באולם שהתקיימה בסופוט, פולין במרץ אותה שנה הוא זכה במדליית כסף בריצת 60 מטר משוכות בתוצאה של 7.46 שניות, אחרי אומו אוסגה מארצות הברית (7.45 שניות) ולפני בן ארצו גארפילד דאריאן (7.47 שניות). בשלב המוקדמות הוא סיים ראשון בתוצאה של 7.56 שניות ובשלב חצי הגמר סיים שני בתוצאה של 7.50 שניות. בתחרות שנערכה במונקו ב-18 ביולי אותה שנה הוא קבע בריצת 110 מטר משוכת שיא צרפת חדש של 12.95 שניות (השיא הנוכחי, 2019). באליפות אירופה שנערכה בציריך, שווייץ באוגוסט אותה שנה הוא זכה במדליית ארד בריצת 110 מטר משוכות בתוצאה של 13.29 שניות, אחרי סרגיי שובנקוב (13.19 שניות) וויליאם שרמן מבריטניה (13.27 שניות). באליפות אירופה באולם שנערכה בפראג, צ'כיה במרץ 2015 הוא זכה במדליית זהב בתוצאה של 7.49 שניות, לפני דימיטרי באסקו (7.50 שניות) וויליאם בלוצ'יאן (7.52 שניות), שניהם מצרפת. באליפות העולם שנערכה בבייג'ינג, סין בסוף אוגוסט אותה שנה הוא סיים במקום רביעי בתוצאה של 13.17 שניות. באליפות העולם באולם שנערכה בפורטלנד, אורגון במרץ 2016 זכה מרטינו-לגארד בפעם השנייה ברציפות במדליית כסף בריצת 60 מטר משוכות בתוצאה של 7.46 שניות, אחרי עומאר מקלאוד מג'מייקה (7.41 שניות) ולפני דימיטרי בסקו (7.48 שניות). באולימפיאדת ריו דה ז'ניירו (2016) סיים מרטינו-לגארד במקום רביעי ריצת 110 מטר משוכות בתוצאה של 13.29 שניות, 5 מאיות השנייה אחרי זוכה מדליית הארד דימיטרי באסקו. באליפות אירופה באולם שנערכה בבלגרד, סרביה במרץ 2017 זכה מרטינו-לגארד במדליית כסף בריצת 60 מטר משוכות בתוצאה של 7.52 שניות, אחרי אנדרו פוצ'י מבריטניה (7.51 שניות) ולפני פטר סבובודה מצ'כיה (7.53 שניות). באליפות העולם באולם שנערכה בבירמינגהאם, בריטניה במרץ 2018 סיים מרטינו-לגארד במקום חמישי בריצת 60 מטר משוכות בתוצאה של 7.68 שניות. בשלב חצי הגמר הוא קבע תוצאה של 7.52 שניות ועלה שלישי לריצת הגמר, תוצאה שהייתה מספיקה לזכייה במדליית ארד. באליפות אירופה שנערכה בברלין באוגוסט אותה שנה הוא זכה במדליית זהב בריצת 110 מטר משוכות בתוצאה של 13.17 שניות, לפני סרגיי שובנקוב (13.17 שניות) ואורלנדו אורטגה מספרד (13.34 שניות). באליפות אירופה באולם שנערכה בגלאזגו, סקוטלנד במרץ 2019 זכה מרטינו-לגארד במדליית כסף בתוצאה של 7.61 שניות, אחרי מילאן טרייקוביץ' מקפריסין (7.60 שניות) ולפני בן ארצו אורל מנגה (7.63 שניות). באליפות העולם שנערכה בדוחה ב-2 באוקטובר אותה שנה הוא זכה במדליית ארד ביחד עם אורלנדו אורטגה בתוצאה של 13.18 שניות, אחרי גרנט הולוואי מארצות הברית (13.10 שניות) וסרגיי שובנקוב (13.15 שניות). באולימפיאדת טוקיו (2020) הוא סיים במקום חמישי בריצת 110 מטר משוכות בתוצאה של 13.16 שניות. באליפות העולם באולם שנערכה בבלגרד, סרביה במרץ 2022 הוא זכה במדליית כסף בריצת 60 מטר משוכות בתוצאה של 7.50 שניות, אחרי גרנט הולוואי (7.39 שניות) ולפני ג'ארט איטון (7.53 שניות), שניהם מארצות הברית. ריצת 100 מטר: 10.94 שניות (2013) ריצת 110 מטר משוכות: 12.95 שניות (2014), שיא צרפת ריצת 60 מטר: 7.07 שניות (2010) ריצת 60 מטר משוכות: 7.45 שניות (2014) מדיה וקבצים בנושא פסקל מרטינו-לגארד בוויקישיתוף פסקל מרטינו-לגארד, ברשת החברתית פייסבוק פסקל מרטינו-לגארד, ברשת החברתית אקס (טוויטר) פסקל מרטינו-לגארד, ברשת החברתית אינסטגרם פסקל מרטינו-לגארד, באתר הוועד האולימפי הבין-לאומי פסקל מרטינו-לגארד, באתר olympedia.org פסקל מרטינו-לגארד, באתר התאחדות האתלטיקה הבין-לאומית פסקל מרטינו-לגארד, באתר ליגת היהלום פסקל מרטינו-לגארד, באתר Track and Field (גברים)